Sorte engler

Sorte engler (originaltittel: Heavenly Creatures) er et newzealandsk kriminaldrama fra 1994, regissert av Peter Jackson. Jackson skrev også manuset sammen med Fran Walsh, som er basert på en mordsak i Christchurch, New Zealand i 1954. Kate Winslet og Melanie Lynskey hadde hovedrollene som vennene Juliet Hulme og Pauline Parker som bestemmer seg for å gjøre noe når Paulines mor prøver å avslutte vennskapet mellom dem. Sarah Peirse, Diana Kent, Clive Merrison og Simon O'Connor hadde biroller. Filmen var Winslets og Lynskeys spillefilmdebut.

Handling 
I 1952 i Christchurch, New Zealand, er en 14 år gammel jente, Pauline Parker, venn med den mer velstående 13 år gamle Juliet Hulme. Begge to har hatt alvorlige sykdommer som barn, og flere sykehus-innleggelser. De finner på historier sammen, lager figurer, og til slutt lager de en fantasi-verden kalt Borovnia. De skriver romaner sammen, som de håper å publisere, og til slutt gjort til Hollywood-filmer. Over tid begynner denne verden å være like ekte for dem som den virkelige verden. Paulines forhold til moren Honora blir stadig mer fiendtlig og de to krangler oftere. Denne sinte atmosfæren står i skarp kontrast til det fredelige intellektuelle livet Juliet deler med familien sin. Pauline tilbringer mesteparten av tiden sin sammen med Hulmes-familien, hvor hun føler seg akseptert.

Juliet introduserer Pauline for ideen om "den fjerde verden" en himmel uten religion hvor musikk og kunst feires. Juliet tror hun kommer dit når hun dør. Juliet får diagnosen tuberkulose, og blir sendt til en klinikk. De fantaserer fremdeles om Borovnia, og de flykter dit når de er under stress i den virkelige verden. De engasjerer seg i stadig mer voldelige, til og med morderiske, fantasier om mennesker som undertrykker dem. Etter fire måneder blir Juliet friskmeldt, og forholdet deres blir mer intenst. Juliet oppdager at moren hennes er utro, og foreldrene skiller seg. Dette opprører Juliet. Hun blir hysterisk ved tanken på å forlate Pauline, og de planlegger å stikke av sammen. De begynner også å snakke om å myrde Paulines mor.

Om filmen 
Sorte engler ble godt mottatt under den 51. filmfestivalen i Venezia i 1994, og ble en av de mest kritikerroste filmene det året. Kritikere roste de fleste sidene ved filmen, spesielt rolleskildringene til da de ukjente skuespillerne Winslet og Lynskey, og Jacksons regi. Filmen ble nominert til Oscar for beste originalmanus.

Filmen ble jevnt over godt mottatt av anmelderne og har fått så mye som 92 % på Rotten Tomatoes. Den ble også godt mottatt av de norske anmelderne. Blant annet så gav Dagbladet, Dagsavisen og FilmMagasinet den terningkast fem, VG og Film&Kino fire og Aftenposten tre.

Medvirkende 
 Melanie Lynskey som Pauline Parker
 Kate Winslet som Juliet Hulme
 Sarah Peirse som Honora Parker
 Diana Kent som Hilda Hulme
 Clive Merrison som Dr. Henry Hulme
 Simon O'Connor som Herbert Rieper
 Jed Brophy som John («Nicholas»)
 Peter Elliott som Bill Perry
 Gilbert Goldie som Dr. Bennett
 Peter Jackson har en cameorolle som mannen utenfor teateret.

Referanser

Eksterne lenker 
 
 Off. nettsted

Newzealandske dramafilmer
Filmer fra 1994
Filmer regissert av Peter Jackson
Engelskspråklige filmer
Kriminalfilmer